انتخابات رياسة مصر سنة 2012 هيا تانى انتخابات رئاسية فى تاريخ مصر يترشح فيها أكتر من مرشح واحد ، وأول انتخابات رئاسية بعد ثورة 2011 المصرية اللى حصلت وقت الربيع العربى ، حصلت على مرحلتين الاولانيه يومين 23 و 24 مايو سنة 2012 و التانيه إعاده كانت على يومين 16 و 17 يونيه سنة 2012. الإعاده كانت بين احمد شفيق و محمد مرسى و كسبها محمد مرسى بنسبة 51.73% من الاصوات الصح و بقا رئيس مصر يوم 30 يونيه 2012. الترشيح كان من 10 مارس لحد 8 ابريل 2012 كان بتقديم أوراق للجنه العليا للانتخابات الرئاسيه اللى إتشكلت برياسة رئيس المحكمة الدستورية العليا المصرية علشان تشرف على انتخابات الرياسه حسب نص دستور مصر اللى اتعدل سنة 2011٬ و النتيجه اعلنها رئيس اللجنة العليا للانتخابات الرئاسيه فى مؤتمر صحفى يوم 24 يونيه سنة 2012.